梅尧臣
李审言相招与刁景纯周仲章裴如晦冯当世沈文
自君命我饮，朝暮雨倾瓦。
城东与城北，大道泥没马。
敢忘主人勤，颠扑困驭者。
众客亦如期，陈肴藉兰若。
冯裴与沈谢，辩论过终贾。
刁周事老成，危坐言语寡。
酒半时谑剧，揣状类模写。
或讥项发秃，或指舌端傻。
或将冠带身，劝作梁武舍。
谓我大耳儿，此实已见假。
又效井市态，屈强体非雅。
顺风手沙沙，逆风口哆哆。
竟席屡绝倒，去忌肝胆写。
规规岂无侪，达识高天下。